ምክር ቤቱ የፀጥታ አስከባሪ ተቋማት አስፈላጊውን ሕጋዊና ተመጣጣኝ እርምጃ እንዲወስዱ ትዕዛዝ መሰጠቱን ገለጸ
ብሄራዊ የደህንነት ምክር ቤት በአማራ ክልል በሁለቱ ዞኖች አዋሳኝ አካባቢ ያለውን የሰላም መደፍረስ በተለየ ትኩረት በመገምገም የተከሰተውን የሰላም መደፍረስ ለማረጋጋትና የዜጎች ሰላም ዋስትና እንዲያገኝ የፌዴራልና የክልል የፀጥታ አስከባሪ ተቋማት አስፈላጊውን ህጋዊና ተመጣጣኝ እርምጃ እንዲወስዱ ትዕዛዝ መተላለፉን አስታውቋል።ምክር ቤቱ ባወጣው መግለጫ በከሚሴና አጎራባች አካባቢዎች የተከሰተውን የሰው ህይወት መጥፋትና ንብረት ውድመት በምንም አግባብ ተቀባይነት የሌለው ተግባር መሆኑን አንስቷል።በግጭቱ ህይወታቸውን ላጡ፣ አካላቸው ለጎደለና ንብረታቸው ለወደመባቸው ሁሉ የተሰማውን ሀዘን የገለጸው ምክር ቤት፣ የዜጎች በሰላም የመኖር ዋስትና እና የህግ የበላይነት ጉዳይ የመንግስት ዋነኛ የሃላፊነት ጉዳይ መሆኑን ጠቅሷል።የተከሰተውን የሰላም መደፍረስ ለማረጋጋትና የዜጎች ሰላም ዋስትና እንዲያገኝም የፌዴራልና የክልል የፀጥታ አስከባሪ ተቋማት አስፈላጊውን ህጋዊና ተመጣጣኝ እርምጃ እንዲወስዱ ትዕዛዝ መተላለፉንም አውስቷል።ከዚህ ጋር ተያይዞም ብጥብጡን ያቀናበሩት፣ ያነሳሱትና የፈጸሙትን አካላት ለህግ የማቅረቡ ስራም በከፍተኛ ትኩረት እንድሚሰራበት ያነሳው መግለጫው፥ ለዚህም ጥናት የሚያደርግ ቡድን ከፌዴራል ተቋማትና ከክልሉ መሰማራቱን ገልጿል።የጥናት ውጤቱን መሰረት በማድረግም በብጥብጡ እጁ ያለበት ማንኛውም አካል በህግ ተጠያቂ ይደረጋልም ነው ያለው።ከዚህም ባሻገር ችግሮች የሚከሰቱት የራሳቸው አጀንዳ ባላቸው የጥፋት ሃይሎች ሆኖ ሳለ በመደበኛም ሆነ በማህበራዊ ሚዲያ የህዝብ ለህዝብ ግጭት የተፈጠረ በማስመሰል የማራገብ ስራ የሚሰሩ አካላት ከድርጊታቸው እንዲቆጠቡና ጉዳዩን በሰከነ ሙያዊ ስነ ምግባርና የሃገርን አንድነት በሚጠብቅ መልኩ እንዲይዙትም አሳስቧል።መንግስት ህግን ለማስከበርና የዜጎችን ሰላም ለማስጠበቅ ከመቼውም ጊዜ በላይ ቁርጠኛ መሆኑን ያነሳው መግለጫው፥ ህገ ወጥ ተግባራት ላይ የሚሳተፉ አካላት ከድርጊታቸው የማይቆጠቡ ከሆነ መንግስት ህግን ለማስከበር ወደ ኋላ እንደማይልም አመላክቷል።(ምንጭ፡- የጠቅላይ ሚኒስትር ጽ/ቤት)